**Ministru kabineta noteikumu projekta „Kārtība, kādā iemaksā un izmaksā depozītu juridiskās personas maksātnespējas procesā un fiziskās personas maksātnespējas procesā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts pēc Tieslietu ministrijas iniciatīvas, kā arī pamatojoties uz Maksātnespējas likuma 129.panta piekto daļu, kas stāsies spēkā 2015.gada 1.martā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Maksātnespējas likuma 62.panta pirmajā daļā noteikts, ka juridiskās personas maksātnespējas procesa pieteikuma iesniegšanas priekšnoteikums ir juridiskās personas maksātnespējas procesa depozīta iemaksa Maksātnespējas administrācijas speciāli izveidotajā kontā divu minimālo mēnešalgu apmērā. Šāds regulējums nodrošina maksātnespējas procesa izmaksu finansēšanas avotu, ja maksātnespējīgajam parādniekam nav pietiekamu aktīvu, lai maksātnespējas procesa izmaksas segtu no saviem līdzekļiem. Šajos gadījumos maksātnespējas procesa izmaksas tiek segtas no kreditora līdzekļiem, kurus vienlaikus ar maksātnespējas pieteikuma iesniegšanu tas ir iemaksājis kā juridiskās personas maksātnespējas procesa depozītu Maksātnespējas administrācijas speciāli izveidotā kontā.Juridiskās personas maksātnespējas procesa depozīta iemaksas un izmaksas kārtību regulē Ministru kabineta 2010.gada 26.oktobra noteikumi Nr.992 "Kārtība, kādā iemaksā un izmaksā juridiskās personas maksātnespējas procesa depozītu juridiskās personas maksātnespējas procesā" (turpmāk – MK noteikumi Nr.992).Piemērojot MK noteikumos Nr.992 praksē, ir konstatētas šādas regulējuma nepilnības: 1) trūkst regulējuma par rīcību ar Maksātnespējas administrācijas kontā ieskaitīto depozītu gadījumos, kad maksātnespējas process nav pasludināts, jo stājies spēkā tiesas lēmums par maksātnespējas procesa pieteikuma atstāšanu bez virzības, ir beidzies termiņš norādīto trūkumu novēršanai un tie nav novērsti, kā arī stājies spēkā tiesas lēmums par atteikšanos pieņemt maksātnespējas procesa pieteikumu.Noteikumu projekts paredz kreditoram tiesības saņemt atpakaļ iemaksāto depozītu, ja maksātnespējas process nav pasludināts, jo stājies spēkā tiesas lēmums par maksātnespējas procesa pieteikuma atstāšanu bez virzības, ir beidzies termiņš norādīto trūkumu novēršanai un tie nav novērsti, kā arī stājies spēkā tiesas lēmums par atteikšanos pieņemt maksātnespējas procesa pieteikumu.2) atbilstoši MK noteikumu Nr.992 6.2. apakšpunktā noteiktajam kreditors iesniegumu iemaksātā maksātnespējas procesa depozīta atmaksai var iesniegt pēc tam, kad beidzies parādnieka mantas pārdošanas plāna saskaņošanas termiņš. Taču jāņem vērā, ka mantas pārdošanas plāna saskaņošana ne vienmēr garantē, ka tiks atgūti līdzekļi maksātnespējas procesa izmaksu segšanai. Piemēram, var izveidoties situācija, ka mantas pārdošanas plāna izpilde nav iespējama, līdz ar to atbilstoši spēkā esošajam regulējumam maksātnespējas procesa depozīts tik un tā ir jāizmaksā maksātnespēja procesa pieteikuma iesniedzējam. Tādējādi, ja parādniekam nav nekādu aktīvu vai tos nav iespējams atgūt, administratoram vairs nav līdzekļu, no kuriem segt maksātnespējas procesa izmaksas.MK noteikumu Nr.992 6.2.apakšpunktā noteiktais atskaites punkts kreditora iesnieguma par iemaksātā maksātnespējas procesa depozīta atmaksu iesniegšanai - beidzies parādnieka mantas pārdošanas plāna saskaņošanas termiņš, tiek aizstāts ar brīdi, kad kreditoriem nosūtīts paziņojums par kreditoru prasījumu segšanas plāna izpildi. Tādējādi tiek garantēts, ka administratoram būs pieejami depozīta līdzekļi, ja parādniekam nebūs naudas līdzekļu maksātnespējas procesa izmaksu segšanai.Vienlaikus jāņem vērā, ka līdz noteikumu spēkā stāšanās brīdim būs tādi maksātnespējas procesi, kuros atbilstoši MK noteikumu Nr.992 6.2.apakšpunktā noteiktajam maksātnespējas procesa pieteikuma iesniedzēji jau būs ieguvuši tiesības saņemt atpakaļ iemaksāto depozītu, taču tas vēl nebūs izmaksāts. Tādēļ, lai tiktu nodrošināta tiesiskā paļāvība minētajā jautājumā, noteikumu projektā iekļauts noslēguma jautājums, kas minētajos gadījumos attiecībā uz depozīta izmaksu piemērot MK noteikumu Nr.992 regulējumu.3) MK noteikumu Nr.992 9.punkts paredz nosacījumu, ka administrators iesniegumu depozīta izmaksai, ja maksātnespējas process pasludināts saskaņā ar parādnieka maksātnespējas procesa pieteikumu, iesniedz gadījumā, ja maksātnespējas process tiek finansēts no parādnieka līdzekļiem. Nosacījums „ja maksātnespējas process tiek finansēts no parādnieka līdzekļiem” šajā normā ir maldinošs un lieks, jo neatkarīgi no maksātnespējas procesa finansēšanas avota, ja maksātnespējas process pasludināts pamatojoties uz parādnieka maksātnespējas pieteikumu, tas ir atmaksājams iesniedzējam, t.i., ieskaitāms parādnieka kontā, ar kura līdzekļiem rīkojas administrators,Noteikumu projekta 11.punktā nosacījums „ja maksātnespējas process tiek finansēts no parādnieka līdzekļiem” vairs netiek paredzēts.Spēkā esošā Maksātnespējas likuma 129.panta otrā daļa noteic, ka fiziskās personas maksātnespējas procesa piemērošanas priekšnoteikums ir līdzekļu pietiekamība administratora vienreizējās atlīdzības segšanai divu minimālo mēnešalgu apmērā. Civilprocesa likuma 363.23 panta otrās daļas 2. punkts noteic, ka fiziskās personas maksātnespējas procesa pieteikumam pievienojami dokumenti, kas apstiprina, ka parādnieka rīcībā ir naudas līdzekļi vai manta, lai pilnā apmērā segtu nepieciešamo vienreizējo administratora atlīdzību. Tomēr, novērtējot šo normu darbību praksē, secināms, ka pēc fiziskās personas maksātnespējas procesa pasludināšanas negodprātīgi parādnieki minētos naudas līdzekļus iztērē, kā rezultātā administratoram vairs nav avota no kā segt savu garantēto atlīdzību. Tādēļ Maksātnespējas likuma grozījumos, kas saskaņā ar 2014.gada 18.decembra likumu „Grozījumi Maksātnespējas likumā” stāsies spēkā 2015.gada 1.martā, paredzēts, ka fiziskās personas maksātnespējas procesa piemērošanas priekšnoteikums ir fiziskās personas maksātnespējas procesa depozīta iemaksa divu minimālo mēnešalgu apmērā Maksātnespējas administrācijas speciāli izveidotajā kontā. Ņemot vērā minēto, noteikumu projekts satur regulējumu, kādā fiziskās personas maksātnespējas procesa depozīts ir iemaksājams un izmaksājams.Līdzīgi kā juridiskās personas maksātnespējas procesa depozīta gadījumā fiziskās personas maksātnespējas procesa pieteikuma iesniedzējam depozīts būs jāiemaksā Maksātnespējas administrācijas deponēto līdzekļu kontā valsts kasē. Atbilstoši noteikumu projektā noteiktajam fiziskās personas maksātnespējas procesa pieteikuma iesniedzējs būs tiesīgs iemaksāto depozītu saņemt atpakaļ, ja maksātnespējas process netiks pasludināts. Savukārt maksātnespējas procesa pasludināšanas gadījumā administrators pēc fiziskās personas bankrota procedūras pabeigšanas būs tiesīgs vērsties Maksātnespējas administrācijā ar iesniegumu par depozīta izmaksu, un, izmaksājot depozītu, tādējādi tiks segta Maksātnespējas likuma 171.panta pirmajā daļā noteiktā administratora atlīdzība.Ievērojot grozījumu apjomu, kāds nepieciešams konstatēto problēmu novēršanai, kā arī fiziskās personas maksātnespējas procesa depozīta regulējuma ieviešanai, ir jāizstrādā jauni Ministru kabineta noteikumi, tādēļ MK noteikumi Nr.992, kuri līdz šim regulēja juridiskās personas maksātnespējas procesa depozīta iemaksas un izmaksas kārtību, ir atzīstami par spēku zaudējušiem.  |
| 3. | Projekta izstrādē iesaistītās institūcijas | Projekts šo jomu neskar. |
| 4. | Cita informācija | Nav. |
|   |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Maksātnespējas procesa pieteikuma iesniedzēji – fiziskās un juridiskās personas, kā arī maksātnespējas procesa administratori.Saskaņā ar 2015.gada 12.februārī maksātnespējas reģistrā norādīto informāciju 335 personas ir saņēmušas maksātnespējas procesa administratora sertifikātu. Personu skaits, kuras iesniegs fizisko personu maksātnespējas procesa pieteikumus nav precīzi nosakāms. Atbilstoši maksātnespējas reģistrā norādītajai informācijai 2014.gadā ik mēnesi tika ierosinātas ap 100 fizisko personu maksātnespējas procesa lietas. Juridiskās personas maksātnespējas procesa pieteikumu iesniedzēju skaits, kurus projekts varētu ietekmēt (situācijās, kad tiem ir tiesības saņemt atpakaļ iemaksāto depozītu) precīzi nav nosakāms.  |
| 2. | Tiesiskā regulējuma ietekme uz tautsaimniecību un administratīvo slogu | Lai izpildītu fiziskās personas maksātnespējas procesa piemērošanas priekšnoteikumu – līdzekļu pietiekamību administratora vienreizējās atlīdzības segšanai divu minimālo mēnešalgu apmērā, šī naudas summa fiziskajai personai būs jāiemaksā Maksātnespējas administrācijas izveidotajā depozīta kontā. Savukārt, ja maksātnespējas process netiks pasludināts, šai personai būs jāvēršas Maksātnespējas administrācijā ar iesniegumu, lai depozītā iemaksātos naudas līdzekļus saņemtu atpakaļ.Lai saņemtu Maksātnespējas likuma 171.panta pirmajā daļā noteikto vienreizējo atlīdzību fiziskās personas maksātnespējas procesā, administratoram pēc bankrota procedūras pabeigšanas būs jāvēršas Maksātnespējas administrācijā ar attiecīgu iesniegumu.Ņemot vērā, ka projekts neparedz būtiskas izmaiņas juridiskās personas maksātnespējas procesa depozīta regulējumā, tā ietekme uz tautsaimniecību un administratīvo slogu salīdzinot ar MK noteikumiem Nr.992 nemainās. |
| 3. | Administratīvo izmaksu monetārs novērtējums | Projektam nav ietekmes uz administratīvajām izmaksām, kas pārsniegtu 200 *euro* (fiziskām personām) un 2000 *euro* (juridiskām personām). |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projektā paredzētais regulējums attiecībā uz fiziskās personas maksātnespējas tieši izriet no Maksātnespējas likuma grozījumiem, kuri stāsies spēkā 2015.gada 1.martā un kuru izstrādē piedalījās sabiedrisko organizāciju pārstāvji. Noteikumu projektu tika plānots nosūtīt Biedrībai „Latvijas Sertificēto administratoru asociācija” (turpmāk – Administratoru asociācija), kas ir lielākā administratoru profesionālā organizācija. |
| 2. | Sabiedrības līdzdalība projekta izstrādē | Tieslietu ministrijas, kā arī Saeimas Tautsaimniecības, agrārās, vides un reģionālās politikas komisijas izveidotajā darba grupā, kura nodarbojās ar Maksātnespējas likuma grozījumu izstrādi, t.sk., fiziskās personas maksātnespējas procesa depozīta ieviešanu, kas saskaņā ar 2014.gada 18.decembra likumu „Grozījumi Maksātnespējas likumā” stāsies spēkā 2015.gada 1.martā, piedalījās tādu ar maksātnespējas procesa norisis saistītu nevalstisko organizāciju, kā Latvijas Darba devēju konfederācija, Administratoru asociācija, Ārvalstu investoru padome Latvijā, Komercbanku asociācija, Latvijas Tirdzniecības un rūpniecības kamera un Latvijas kredītņēmēju asociācija, pārstāvji.Projekts atsevišķi nosūtīts saskaņošanai Administratoru asociācijai.  |
| 3. | Sabiedrības līdzdalības rezultāti | Maksātnespējas likuma grozījumu izstrādes darba grupās esošo nevalstisko organizāciju pārstāvji nav iebilduši par fiziskās personas maksātnespējas procesa depozīta ieviešanu.Administratoru asociācija par projektu sniegusi iebildumus, kas daļēji ņemti vērā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Maksātnespējas administrācija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Maksātnespējas administrācijas funkcijas tiek paplašinātas, jo papildus juridiskās personas maksātnespējas procesa depozīta administrēšanai, projekts paredz fiziskās personas maksātnespējas procesa depozīta administrēšanu, t.sk. naudas līdzekļu izmaksu maksātnespējas procesa pieteikuma iesniedzējam vai administratoram. |
| 3. | Cita informācija | Nav. |

*Anotācijas III, IV un V sadaļa – projekts šīs jomas neskar.*

Tieslietu ministrs Dzintars Rasnačs

12.02.2015, 10:14

1412

M.Čevers

67099127; miks.cevers@mna.gov.lv